En aquesta pàgina trobareu la informació sobre les actuacions, les mesures i altres informacions rellevants de l'Agència Catalana de l'Aigua durant la crisi del COVID_19, d'acord amb el Pla de Contingència i les resolucions que se'n deriven.
Els serveis essencials com l'abastament, el sanejament i l'activació de la inspecció -en cas d'emergències- estan garantits, d'acord amb el Pla de Contingència de l'Agència.
Per saber l'horari dels registres i posar-vos en contacte amb l'Agència Catalana de l'Aigua, premeu aquí.
Podeu presentar documentació per via digital amb una petició genèrica a través d'aquesta adreça i i trucar al 012 que ofereix informació i atenció general dels serveis de la Generalitat ( manual petició genèrica - pdf ).
Si es tracta d'una emergència, preguem que deriveu les trucades al 112, ja que a través de la coordinació amb protecció civil s'activaran les mesures per fer front a les possibles incidències en els serveis bàsics del cicle de l'aigua.
En la resta de casos, caldrà esperar al restabliment de la situació de normalitat.
Agraïm la vostra comprensió i lamentem les molèsties que això pugui causar mentre duri aquesta situació d'excepcionalitat.
El Reial decret 537/2020, de 22 de maig, pel qual es prorroga l'estat d'alarma declarat pel Reial decret 463/2020, ha aixecat la suspensió de terminis establerta amb caràcter general a partir del dia 1 de juny de 2020.
A partir de la data indicada, el còmput dels terminis administratius suspesos es reprèn, és a dir, continua a partir del moment en que el còmput havia quedat interromput, llevat dels recursos administratius i altres procediments d'impugnació, reclamació, conciliació, mediació o arbitratge, en què el termini es reinicia, així com els supòsits en què així s'ha previst en una norma amb rang de Llei aprovada durant la vigència de l'estat d'alarma o les seves pròrrogues.
Així mateix, s'aixeca la suspensió dels terminis de prescripció i caducitat amb efectes des del 4 de juny de 2020.
El brot de pandèmia produïda per l'expansió de la COVID-19 arreu del món ha provocat que enguany, tant l'Agència Catalana de l'Aigua (ACA), com la Secretaria d'Agenda Urbana i Territori (SAUT), hagin previst implementar mesures i recomanacions addicionals a través d'un " Protocol de mesures addicionals i preventives motivades per la COVID-19 per a la gestió de les aigües de bany, zones on es practica el bany, i serveis associats " per tal de vetllar per la qualitat, seguretat i salubritat de les aigües de bany.
El Govern de la Generalitat, en el marc de les seves competències, té la voluntat d'ajudar les famílies i les empreses a superar la situació d'emergència i de crisi provocada pel COVID19.
I un dels instruments que té al seu abast és el de la fiscalitat dels tributs propis, entre els quals hi ha el cànon de l'aigua.
Una rebaixa temporal d'aquest podrà alleugerir en part les càrregues econòmiques de la ciutadania i de les empreses que en són contribuents.
Durant el període comprès entre l'1 d'abril i el 31 de maig de 2020, s'aplicaran les mesures següents de manera automàtica a la factura de l'aigua per a tots els ciutadans i totes les empreses, sense necessitat de fer cap tràmit:
• Per als col·lectius que s'acullen al cànon social s'ampliarà aquesta bonificació a tots els trams del cànon en la factura.
• Reducció universal del 50% del cànon de l'aigua per als usuaris domèstics.
• Reducció del 50% del cànon de l'aigua per als usuaris industrials i activitats econòmiques.
• Reducció del 50% als usuaris ramaders.
El cost aproximat d'aquestes mesures es quantifica en 50 milions d'euros, amb càrrec a la Generalitat, a través del pressupost de l'Agència Catalana de l'Aigua (ACA).
A més les famílies en situació de vulnerabilitat, o les que es puguin trobar en aquesta situació els propers mesos com a conseqüència de la repercussió del coronavirus, poden demanar i acollir-se a les bonificacions del cànon de l'aigua:
• El cànon social zero, el que implica no pagar per aquest concepte dins de la factura de l'aigua.
A data d'avui, s'acullen al cànon social més de 52.500 abonats.
• L' ampliació de trams, a la qual actualment s'acullen més de 408.000 abonats.
- Bonificacions del cànon de l'aigua.
- Decret Llei 8/2020 de 24 de març - DOGC (Capítol IV, Article 8).
La Generalitat de Catalunya ha aprovat mesures relatives al cànon de l'aigua per facilitar la liquiditat de les petites empreses i autònoms arran de la pandèmia del Covid-19, ajornant el pagament del cànon de l'aigua, aplicant dues mesures:
a) Ajornament sense interessos de les liquidacions de cànon de l'aigua que contenen el període abril-maig 2020, que emet directament l'ACA.
Aquesta mesura preveu beneficiar prop de 2.700 petits usuaris industrials (empreses amb fonts de captació pròpies, mixtes o amb tarifes individualitzades) que liquiden en aquest període prop de 800.000 euros.
L'ajornament podrà sol·licitar-se, una vegada s'hagi rebut la liquidació corresponent al segon trimestre 2020, i sempre en període voluntari de pagament.
Aquest ajornament és de sis mesos comptadors des de la data de la seva sol·licitud, que s'ha de presentar abans del 31 de desembre.
b) Les entitats subministradores d'aigua que atorguin ajornaments del pagament sense interessos dels seus rebuts d'aigua, podran ajornar el pagament d'aquests imports a l'hora d'ingressar les autoliquidacions del cànon de l'aigua repercutit als seus abonats que incloguin consums dels mesos d'abril i maig de 2020.
Decret llei 7/2020, art. 14 (DOGC núm. Núm.
8089 - 19.3.2020), modificat per Decret llei 23/2020, art. 3 (DOGC núm. 8152 – 11.06.2020)
Amb l'ànim d'estimular l'activitat econòmica i la competitivitat d'un àmbit particularment castigat com és el sector turístic per l'efecte del confinament i la incertesa en l'economia del lleure que es pot produir en els propers mesos, el Govern de la Generalitat ha disposat una rebaixa fiscal en un tribut propi com es el cànon de l'aigua específic que paguen les empreses del sector turístic en funció del nombre de places ocupades.
Així doncs, els establiments hotelers, càmpings i altres allotjaments de curta durada pagaran fins el 31 de desembre de 2020 el cànon de l'aigua per l'aigua que consumeixin.
Aquesta mesura, d'aplicació automàtica (no cal fer cap tràmit), consisteix en la no aplicació en les factures corresponents als mesos que van d'abril a desembre de l'any 2020 dels mínims de facturació específics de cànon de l'aigua (3m 3 per plaça d'ocupació i mes), en funció de les places nominals dels establiments hotelers, càmpings o assimilables, que es liquiden si el consum real és més baix.
En el seu lloc, es determina l'aplicació d'un mínim de 6 m 3 per establiment, que és el previst amb caràcter general per la resta dels usuaris domèstics, industrials i assimilables.
D'aquesta mesura se'n beneficiaran més de 2.000 hotels, més de 400 càmpings, més de 1.900 allotjaments de curta durada (no inclou apartaments turístics).
El cost aproximat es quantifica al voltant de mig milió d'euros a càrrec del pressupost de l'Agència Catalana de l'Aigua (ACA).
- Decret 12/2020, de 10 d'abril (capítol III, article 3).
En el següent pdf hi trobareu informació i preguntes freqüents en relació amb el compliment de les obligacions tributàries relacionades amb el cànon de l'aigua i la resta de tributs que gestiona l'Agència Catalana de l'Aigua.
- Taula resum dels terminis dels tràmits tributaris (pdf).